
J e g y z ő k ö n y v

Készült a Bácsalmás Város Önkormányzata Képviselő-testületének 2013. augusztus 13-án, 16.00 órai kezdettel, Bácsalmáson, a városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Bailo Amadou, dr. Bakó Mária Lujza, Krizsán Mihály, Nagy Gábor és Turcsányi Csaba képviselők (6);

Patocskai Ibolya jegyző, Hortyiné Lapostyán Katalin mb. gazdasági osztályvezető és Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. ügyvezetője (3);

Jegyzőkönyvvezető: Zobokiné Bite Gyöngyi testületi ügyintéző;

Az ülésről távolmaradt: Tóth Árpád alpolgármester, Farkas Zoltán és dr. Tanács Róbert képviselő (3).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 6 fő jelen van (67 %). Jegyzőkönyv-hitelesítőknek Nagy Gábor és Turcsányi Csaba képviselőket javasolja, majd a javaslatát szavazásra bocsátja. 

A képviselő-testület egyhangúlag (6 igen szavazattal) az alábbi határozatot hozza:

214/2013. (VIII. 13.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Nagy Gábor és Turcsányi Csaba képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirend elfogadását javasolja, majd a javaslatának az elfogadását – más indítvány nem lévén – szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:

215/2013. (VIII. 13.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2013. augusztus 13-i rendkívüli ülésén a következő napirendi pontokat tárgyalja meg:
1. Állami vagyon ingyenes tulajdonba adása (1. sz. előterjesztés)
2. Bácsalmás város névhasználatának engedélyezésére irányuló kérelem elbírálása (2. sz. előterjesztés)
3. A Bácsalmásért Szociális Szövetkezet székhely használata (3. sz. előterjesztés)
4. Az Óvodásokért és a Jövőnkért Bácsalmáson Alapítvány székhely használata (4. sz. előterjesztés)
5. Bácsalmás Város Önkormányzatának adósságkonszolidációja − II. kör (5. sz. előterjesztés)
6. Tájékoztatás Bácsalmást érintő zarándokútról (6. sz. tájékoztató)
7. Egyebek
II.
Jelen határozat normatív határozat.
A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők
1. napirendi pont

Állami vagyon ingyenes tulajdonba adása
(Az 1. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét. 

Bailo Amadou képviselő kérdezi, hogy a tulajdonba vételt a földhivatali nyilvántartáson át kell-e vezetni.
Patocskai Ibolya jegyző elmondja, hogy az önkormányzat és az állam között szerződéskötésre kerül sor, amelynek alapján a földhivatal bejegyzi a tulajdonjog-változást. 
Németh Balázs polgármester az előterjesztés határozati javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:
216/2013. (VIII. 13.) Bácsalmás v. öh.

Állami vagyon ingyenes tulajdonba vétele
(Bácsalmás belterület, 1098 hrsz., 

1196 m2 nagyságú földterület) 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a Bácsalmás belterület, 1098/1 hrsz. alatti, 1196 m2 nagyságú, állami tulajdonú ingatlant a tulajdonába kívánja venni. 

2.
A Képviselő-testület felhatalmazza Németh Balázs polgármestert a tulajdon-átruházáshoz szükséges szerződés aláírására.
Határidő: azonnal
Felelős: Németh Balázs polgármester
Operatív felelős: Keresztesy Csaba városüzemeltetési ügyintéző
A határozatról értesül:

- kivonattal:
1. Németh Balázs polgármester


2. Patocskai Ibolya jegyző



3. Hortyiné Lapostyán Katalin megbízott gazdasági osztályvezető



4. Keresztesy Csaba városüzemeltetési ügyintéző
- levélben:
1. Magyar Nemzeti Vagyonkezelő Zrt. 

(1133 Budapest, Pozsonyi u. 56.)
2. napirendi pont
Bácsalmás város névhasználatának engedélyezésére irányuló kérelem elbírálása

(A 2. sz. előterjesztés a jegyzőkönyv melléklete.)
Németh Balázs polgármester elmondja, hogy délután 2 órai kezdettel tartották meg a szociális szövetkezet alakuló ülését. Az önkormányzat kötelezően tagja a szövetkezetnek, két közfoglalkoztatott (Sleicher Diána és Barta Andrea) és egyéb természetes személyek: Juhász Gábor, dr. Bakó Mária Lujza, Barta Tiborné Gáll Ágnes, Kulesevics János, Fehér Tibor alkotják még a tagságot, Márai András a könyvelésben és a pénzügyekben segít. Az önfenntartást célzó szociális szövetkezetek támogatására TÁMOP pályázatot írtak ki, a lehetőséget szeretnék kihasználni. 
Bailo Amadou képviselő nehezményezi, hogy őt senki sem kereste meg, miközben már az első megbeszélésen jelezte, hogy tag akar lenni a szövetkezetben. 
Németh Balázs polgármester kijelenti, hogy bármikor lehet csatlakozni; az alapító tag és tag között jogban és kötelezettségben sincs különbség. 
Dr. Bakó Mária Lujza képviselő hozzáteszi, hogy első körben azok a személyek lettek megszólítva, akik valamilyen funkciót fognak betölteni a szövetkezetben. A 9 alapító tag majd eldönti, hogy a taglétszámot, vagy az alkalmazotti létszámot akarja fejleszteni. 
Krizsán Mihály képviselő megérti Bailo Amadou képviselőt, mert ő is tapasztalta már, hogy nem kapott meghívást olyan fórumra, amelyen jelzése szerint részt kívánt venni.

Németh Balázs polgármester megjegyzi, hogy az önkormányzat csak egy tag a kilenc alapító közül. Hozzáteszi, hogy a szociális szövetkezet várja Bailo Amadou tagfelvételi kérelmét.

Bailo Amadou képviselő kijelenti, hogy nem fog tagfelvételi kérelmet benyújtani, mert a többiek sem tették ezt.

Németh Balázs polgármester ismerteti az előterjesztés lényegét, majd – több hozzászólás nem lévén – az előterjesztés „A” változatú határozati javaslatának az elfogadását szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
217/2013. (VIII. 13.) Bácsalmás v. öh.

Bácsalmás város névhasználatának 
engedélyezésére irányuló kérelem 
elbírálása 
Határozat
Bácsalmás Város Önkormányzatának Képviselő-testülete (a továbbiakban: Képviselő-testület) az önkormányzat részvételével megalakuló szociális szövetkezet (6430 Bácsalmás, Bezdán utca 10.) részére engedélyezi a szövetkezet nevében a Bácsalmás helységnév használatát.

A névhasználati engedély határozatlan ideig tart. 

A Képviselő-testület a szövetkezet átalakulása, működési körének megváltozása esetén a névhasználat engedélyezéséről újra döntést hozhat.

Határidő: azonnal 

Felelős: Németh Balázs polgármester

Operatív felelős: Patocskai Ibolya jegyző

A határozatról értesül: 

- kivonattal:
1. Németh Balázs polgármester



2. Patocskai Ibolya jegyző



3. Barta Tiborné Gáll Ágnes – Bácsalmás, Bezdán u. 10. 

(a szociális szövetkezet alapító tagságának képviseletében)
3. napirendi pont

A Bácsalmásért Szociális Szövetkezet székhely használata
(A 3. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét, majd – kérdés, észrevétel nem lévén – az „A” változatú határozati javaslatnak az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:
218/2013. (VIII. 13.) Bácsalmás v. öh.

A Bácsalmásért Szociális Szövetkezet 

székhely használata 
Határozat
Bácsalmás Város Önkormányzatának Képviselő-testülete (a továbbiakban: Képviselő-testület) hozzájárul ahhoz, hogy a Bácsalmásért Szociális Szövetkezet az önkormányzat tulajdonát képező, 6430 Bácsalmás, Bezdán utca 10. szám alatt lévő ingatlant a szövetkezet székhelyeként megjelölje és használja. 

A hozzájárulás határozatlan ideig tart. 

A Képviselő-testület a szövetkezet átalakulása, működési körének megváltozása esetén a székhely-hozzájárulásról újra döntést hozhat.

Határidő: azonnal 

Felelős: Németh Balázs polgármester

Operatív felelős: Keresztesy Csaba városüzemeltetési ügyintéző
A határozatról értesül: 

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. gazdasági osztályvezető



4. Keresztesy Csaba városüzemeltetési ügyintéző



5. Barta Tiborné Gáll Ágnes – Bácsalmás, Bezdán u. 10. 

(a szociális szövetkezet alapító tagságának képviseletében)

4. napirendi pont
Az Óvodásokért és a Jövőnkért Bácsalmáson Alapítvány székhely használata

(A 4. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét. 

Bailo Amadou képviselő érdeklődik, hogy intézmény címét meg lehet-e jelölni az alapítvány székhelyéül.

Patocskai Ibolya jegyző igennel válaszol.

Németh Balázs polgármester – több hozzászólás nem lévén – az „A” változatú határozati javaslatnak az elfogadását szavazásra bocsátja.
A képviselő-testület egyhangúlag (6 igen szavazattal) a következő határozatot hozza:
219/2013. (VIII. 13.) Bácsalmás v. öh.

Az Óvodásokért és a Jövőnkért 
Bácsalmáson Alapítvány

székhely használata 
Határozat
Bácsalmás Város Önkormányzatának Képviselő-testülete (a továbbiakban: Képviselő-testület) hozzájárul ahhoz, hogy az Óvodásokért és a Jövőnkért Bácsalmáson Alapítvány (6430 Bácsalmás, Kunbajai út 1.) az önkormányzat tulajdonát képező bácsalmási 1869. hrsz alatt lévő, természetben a Bácsalmás, Kunbajai út 1. szám alatt lévő ingatlant az alapítvány székhelyeként megjelölje és használja. 

A hozzájárulás határozatlan ideig tart. 

A Képviselő-testület az alapítvány átalakulása, működési körének megváltozása esetén a székhely hozzájárulásról újra döntést hozhat.

Határidő: azonnal 

Felelős: Németh Balázs polgármester

Operatív felelős: Keresztesy Csaba városüzemeltetési ügyintéző

A határozatról értesül: 

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. gazdasági osztályvezető



4. Keresztesy Csaba városüzemeltetési ügyintéző



5. Óvodásokért és a Jövőnkért Bácsalmáson Alapítvány 

(6430 Bácsalmás, Kunbajai út 1.)
5. napirendi pont
Bácsalmás Város Önkormányzatának adósságkonszolidációja – II. kör

(Az 5. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, hozzátéve, hogy a 7 % kb. 15 M Ft-ot tesz ki. Reméli, hogy a 15 M Ft befizetése után nem fog meghiúsulni a konszolidáció.
Patocskai Ibolya jegyző megjegyzi, hogy a 7 %-ot december végéig kell az önkormányzatnak befizetnie, a banknak hamarabb kell átutalnia ezt az összeget. 
Bailo Amadou képviselő fél attól, hogy a 7 %-ot befizetik, és a konszolidáció második köre nem valósul meg. 
Nagy Gábor képviselő szerint most szándéknyilatkozatot kell tenniük, a tárgyalásokra még ezután kerül sor. 
Dr. Bakó Mária Lujza képviselő nem hiszi, hogy az állam szándéka tisztességtelen lenne, mert nem engedhet meg magának ilyen magatartást.

Nagy Gábor képviselő szerint a 200 M Ft-os adósságátvállalás érdekében esélyt kell adniuk a tárgyalásokra. 
Németh Balázs polgármester kijelenti, hogy az átvállalás feltétele a 7 % befizetése. Nem érti, hogy miért a banknak kell kezdeményezőnek lenni, miért nem az adósnak.

Hortyiné Lapostyán Katalin mb. gazdasági osztályvezető megjegyzi, hogy az előző megállapodás is háromoldalú volt. 
Nagy Gábor képviselő kijelenti, hogy nem a tárgyalás, hanem az átvállalás feltétele a 7 % befizetése.

Németh Balázs polgármester igazat ad Bailo Amadou-nak abban, hogy fő szabályként a banknak kellene befizetni a 7 %-ot, de a bank ezt áthárítja rájuk. 

Patocskai Ibolya jegyző a megállapodás-tervezet 5., 6. pontjában foglaltakra hívja fel a figyelmet. 

Dr. Bakó Mária Lujza képviselő fontos momentumnak tartja, hogy december 20-ig kell kifizetniük a 15 M Ft-ot, és addig valószínűleg eldől a konszolidáció sorsa.

Patocskai Ibolya jegyző kijelenti, hogy a kötelezettség összegét letétbe kell helyezni.
Németh Balázs polgármester szavazásra bocsátja az előterjesztés határozati javaslatának az elfogadását.

A képviselő-testület egyhangúlag (6 igen szavazattal) az alábbi határozatot hozza:
220/2013. (VIII. 13.) Bácsalmás v. öh.

Bácsalmás Város Önkormányzatának 

adósságkonszolidációja − II. kör 
Határozat
Bácsalmás Város Önkormányzatának Képviselő-testülete élni kíván azon lehetősséggel, amelyet a Magyarország 2013. évi központi költségvetéséről szóló 2012. évi CCIV. törvény módosításáról szóló 2013. évi CXXIV. törvény 2. §-a rögzít. A jelenlegi információk birtokában Bácsalmás Város Önkormányzatának Képviselő-testülete engedélyezi a Raiffeisen Bank Zrt. részére, hogy 2013. szeptember 30. napjáig kezdeményezze a Bácsalmás Város Önkormányzatának 2012. december 31-i adósságából az átvállalást követően fennálló adósságállomány állam általi átvállalását.

Bácsalmás Város Önkormányzata vállalja, hogy a hitelező pénzintézet által a központi költségvetés részére 2013. december 20. napjáig fizetendő, az átvállalásra felkínált adósságrész 7 %-ának megfelelő összeget a banknak megtéríti.

Határidő:
a) azonnal 


b) 2013. szeptember 15. (a bank határozatról való értesítésére)
Felelős: Németh Balázs polgármester
Operatív felelős: Hortyiné Lapostyán Katalin mb. gazdasági osztályvezető
A határozatról értesül:

- kivonattal:
1. Németh Balázs polgármester



2. Patocskai Ibolya jegyző


3. Hortyiné Lapostyán Katalin mb. gazdasági osztályvezető

- levélben:
1. Raiffeisen Bank Zrt. (1054 Budapest, Akadémia u. 6.)
6. napirendi pont
Tájékoztatás Bácsalmást érintő zarándokútról
(Lévai Jánosné kecskeméti önkormányzati képviselő levele a jegyzőkönyv melléklete.)
Németh Balázs polgármester elmondja, hogy levelet kapott Lévai Jánosné kecskeméti önkormányzati képviselőtől, miszerint a Kecskemét Megyei Jogú Város Oktatási, Kulturális és Egyházügyi Bizottságának Egyházi Munkacsoportja és az Alföld Idegenforgalmáért Alapítvány magyar zarándokutat szeretne szervezni, és Bácsalmás településneve is felmerült az útvonal egyik elemeként. Szeretnék tudni, hogy nyitott-e az önkormányzat valamilyen szintű szervezésre, elsősorban szállás-, ellátás-biztosításra gondolnak. A kollégium megfelelne e célra véleménye szerint. Egyelőre csak előzetes tájékoztatásról van szó, szeptemberben kell dönteniük a konkrét csatlakozásról a feltételek ismeretében. Határozati javaslatként ismerteti az alábbi határozatban foglaltakat.
Bailo Amadou képviselő megjegyzi, hogy 2005-ben is vendégül láttak süteménnyel, üdítővel egy kerékpáros csoportot, amely utána Romániába távozott. A következő évi költségvetés készítésénél nem kellene megfeledkezniük erről a kezdeményezésről.
Németh Balázs polgármester megismétli, hogy a konkrét döntést szeptemberben kell meghozniuk, majd az imént ismertetett határozati javaslatának az elfogadását szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
221/2013. (VIII. 13.) Bácsalmás v. öh.

Előzetes szándéknyilvánítás a Magyar

Zarándokút Önkormányzati 

Társuláshoz való csatlakozásról
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) tudomásul veszi a Magyar Zarándokút Önkormányzati Társuláshoz való csatlakozási kezdeményezésről szóló szóbeli tájékoztatót.

2.
A Képviselő-testület előzetesen kinyilvánítja a Magyar Zarándokút Önkormányzati Társuláshoz való csatlakozási szándékát, a zarándokút megvalósításáról szóló elképzelést támogatja, de végleges döntést a szándéknyilatkozat tartalmának és a csatlakozási feltételeknek az ismeretében hoz.

Határidő:
1. pontnál: azonnal


2. pontnál: 2013. szeptember 30.

Felelős: Németh Balázs polgármester

Operatív felelős: Prikidánovics Antal oktatási, fejlesztési és gazdálkodási üi.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. gazdasági osztályvezető



4. Prikidánovics Antal oktatási, fejlesztési és gazdálk. ügyintéző

7. napirendi pont
Egyebek

Krizsán Mihály képviselő felveti, hogy a 2020-ig szóló megyei területfejlesztési terv még nem végleges, ennek kapcsán egy megbeszélésen szóba került, hogy Bácsalmás vonatkozásában is készíteniük kellene a következő időszakra városfejlesztési tervet. Kérdezi, hogy történt-e valami ez ügyben.
Dr. Bakó Mária Lujza képviselő elmondja, hogy a mai napon a jegyzőnek és a polgármesternek is megküldte azt a cikket, amelyet egy szekszárdi építész ismerőse írt Szekszárd városfejlesztési koncepciójával kapcsolatosan. Az említett megbeszélésen arról volt szó, hogy először a városrendezési tervet kellene aktualizálniuk, ezután kellene városfejlesztési tervet készíteni. Olyan építészeket kellene megszólítaniuk, akik már valamit produkáltak, hogy ne kelljen a költségvetést többször átdolgozniuk e témakör kapcsán. Bácsalmáson műemlék jellegű épületek vannak, az említett építésznek jogosultsága van az ilyen épületek vonatkozásában. El kellene dönteniük, hogy rendbe teszik-e a védett épületeket, parkokat, mert akkor a 2014-2020-as tervben szerepeltetniük kell ezt, de nem lát ez irányba elmozdulást. Hozzáértő csapatot kellene felállítani e célból, mert hosszú távon is tenni kellene valamit a településükért. Száhl Imre megfelelően koordinálhatná a munkálatokat, de mivel nem dolgozik ingyen, a városfejlesztési terv kidolgozására fedezetet kellene biztosítaniuk. 
Németh Balázs polgármester kijelenti, hogy a képviselő-testületnek a megválasztását követő fél éven belül gazdasági programot kell alkotnia, ez 2011-ben meg is történt, Száhl Imre segítségével. Ezt a programot kellene aktualizálni. Ő nem nagyon hisz a 200 oldalas tanulmányokban, amelyekből többel is rendelkezik önkormányzatuk.
Dr. Bakó Mária Lujza képviselő szerint a 2014-től 2020-ig tartó időszakra kellene koncentrálniuk.
Németh Balázs polgármester megjegyzi, hogy átalakul a rendszer, célirányosan, lakosságszám-arányosan leosztott támogatások lesznek.
Bailo Amadou képviselő egyetért a polgármester által elmondottakkal, elegendőnek tartja a gazdasági program aktualizálását. Úgy gondolja, hogy a gazdaságfejlesztést kellene szem előtt tartaniuk, mert különben két év múlva már 5000 lakos sem lesz Bácsalmáson. Nem lehet a fejlesztés motorja a Csauscher-ház és a közpark fejlesztése, a rendben tartásuk egyébként is kötelességük.
Németh Balázs polgármester szerint akkor léphetnek előre, ha a megyei terv tartalmazza a fejlesztést. Hozzáteszi, hogy a településrendezési terv megváltoztatása 3 évbe és 7 M Ft-ba kerül, de elképzelhető, hogy a mostani elképzelés 3 év múlva már aktualitását veszti.
Patocskai Ibolya jegyző szerint az a gond, hogy a jelenlegi rendezési terv nem digitalizált. 
Krizsán Mihály képviselő felveti, Csőke Gyula PFB-tag jelezte, hogy szívesen részt venne – mindenféle térítés nélkül – a településfejlesztési terv kidolgozásában. Ő maga is felajánlja a segítségét, díjazásra ő sem tart igényt.
Németh Balázs polgármester kijelenti, hogy Bács-Kiskun eegye 2020-ig szóló területfejlesztési koncepciójának tervezete a www.fejlesztés.bacskiskun.hu weboldalon megtalálható, javaslattételi fázisban van. Ezt az anyagot és a 2011. évi települési gazdasági programot is kéri megküldeni a képviselők részére, amely alapján várja az észrevételeket. Több napirendi pont nem lévén a részvételt megköszönve az ülést 17.00 órakor berekeszti.
K. m. f.

